text: Nu er ulven set i Esbjerg
  26 januar 2015 kl. 20.02
  En mand fra Sjelborg ved Marbæk Plantage er sikker i sin sag. Ulven stod i hans indkørsel lørdag aften i sidste uge.
  Allan Olsen var kort før kl. 20 lørdag aften i sidste uge på vej hjem til bopælen på Sjelborg Strandvej 32, det skriver JydskeVestkysten.
  Da han ville svinge ind på sin egen grund, så han et dyr, som han er sikker på, var en ulv.
  -Jeg holdt fem meter fra den, og den stod stille og så mod mig i flere sekunder, mens bilens lygter lyste den op, inden den fortsatte videre ad Lille Bulbjergvej. Det var en ulv, en stor ulv. Og nej, det var ikke en hund, hverken schæfer eller Siberian Husky, fortæller Allan Olsen til JydskeVestkysten.
  Allan Olsen gik ind for at fortælle sin kone om oplevelsen. 
  -Jeg sagde til hende, nu tror du, jeg er tosset, men jeg har lige set en ulv. Senere meldte jeg det til ulvetracking.dk, hvor Leif Meldgaard, der står for det, fortalte, at der var observeret ulve nord for Oksbøl og ved Vester Vedsted i Ribe, så det er jo sandsynligt nok, mente han.
  Adskillige ulveeksperter, avisen har talt med, siger samstemmende, at der er meldinger om ulve både syd og nord for Esbjerg, og observationen er derfor ikke utænkelig.
   - Se hele JydskeVestkystens artikel om ulven her
  